Die graad vyfies kyk met groot oë na hulle juffrou. Juffrou het uiteindelik na my idee geluister wat ek aan die begin van die jaar in die idees-boks gegooi het, jipee! Eugene is ŉ oulike, slim en baie eiewyse seunskind. Hy het wilde swart hare soos sy pa...jy weet voordat hy grys geword het, sy ogies kan enige grootmens se hart laat vermurwe. Eugene is baie lief daarvoor om te teken, vandat hy kan onthou teken hy al. Sy pa het vir hom sy eerste vetkryte op 3 jarige ouderdom gegee. Kort daarna moes hy uitvind dat hy nie op die eetkamer muur mag teken nie, sy ma was bietjie kwaad, maar net vir ŉ rukkie. Sy pa het vir sy klein kunstenaartjie ŉ foto raam uitmekaar gehaal en daardie prentjie geraam, net daar op die muur. Hy het nou nog daardie raam met ŉ foto van die prentjie wat hy destyds geteken het. Vandag is sy kans om vir sy juffrou te wys dat hy nie net mooi kan teken nie, maar ook dat hy kreatief kan dink.
“Hy Eugene, aarde na Eugene, was jy al weer in daardie wêreldjie van jou?” Marelca, sy maatjie van kleuterskool af kyk met haar groot blou oë na hom, “juffrou het al 5 minute terug gesê dat ons moet begin met ons prentjie.”
“Marelca, jy weet mos ek doen my beste werk as ek eers na my wêreldjie toe gaan!” Ek kan sien dat sy reg is om my ŉ klap te gee, maar sy besluit toe dat sy eerder die tyd baie beter kan gebruik as om met my te stry oor my gemaak wêreldjie.
Ek teken vir die vis groot driehoekige tande met ŉ groot glimlag. Juffrou het mos gesê ons moet ŉ monster teken, maar nie dat die monster nie vriendelik kan wees nie. My pa het my van kleins af geleer dat mens nie bang hoef te wees vir monsters nie, jy moet hulle net so verander dat jy vir hulle kan lag.
Eugene hou van juffrou Erasmus, sy laat hom toe om homself te wees. Eugene hou nie daarvan om in ŉ boksie gedruk te word nie. Sy ouers het hom geleer dat om selfstandig te dink hom ŉ individu maak en dat hoofstroom te wees nie die moeite werd is nie. Pa het hom geleer dat Swanepoels nie bang is om individue te wees nie, die beste persoon wat jy kan wees is die persoon wie jy op aarde gesit is om te wees. En hy leef dit 100% uit. Dis een van die redes hoekom juffrou Erasmus so baie van Eugene hou. Hy is haar sterretjie in die klas. Hy sorg altyd vir ŉ vars bries in die klas met sy anderse manier van dink.
Almal van ons het daardie dag sterretjies gekry, my en so paar ander se prentjies is ingeskryf vir die kunswedstryd. My monster hang geraam in my seun se kamer met ŉ goue sterretjie in die hoek en ŉ “Mooi so!”. Ek het baie gou geleer dat Crayola washables ook vir hom sal werk.
(24/02/2008 - Nie lank nadat ek uitgevind het dat ek nooit kinders sou kon hê nie. Hier sit ek vandag met 'n pragtige twee en 'n half jarige dogtertjie. Ons klein wonderwerkie.)